Diari Oficial de la Generalitat Valenciana


Sumari del DOGV 9605, del 29-05-2023 (2023/5810)

RESOLUCIÓ de 24 de maig de 2023, del director general de l'Institut Valencià de la Joventut, per la qual es fa pública la convocatòria del programa «Campaments d'estiu 2023», de la campanya «Viu l'estiu».
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9605

Data del DOGV
:   29-05-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/5810


Data del document
:   24-05-2023

Organisme emissor
:   Institut Valencià de la Joventut

Tipus de document
:   Resolució

Descriptors 

:   * Institut Valencià de la Joventut
    * ajuda pública

RESOLUCIÓ de 24 de maig de 2023, del director general de l'Institut Valencià de la Joventut, per la qual es fa pública la convocatòria del programa «Campaments d'estiu 2023», de la campanya «Viu l'estiu». [2023/5810]  
L'article 49.1.25 de l'Estatut d'Autonomia de la Comunitat Valenciana atribueix a la Generalitat competència exclusiva en matèria de joventut.  
La Llei 15/2017, de 10 de novembre, de la Generalitat, de polítiques integrals de joventut, té com a finalitat garantir que les persones joves puguen definir i construir el seu projecte vital, individual i col·lectiu, en igualtat d'oportunitats. Així mateix, aquesta regulació persegueix garantir la participació i la corresponsabilitat de les persones joves en les preses de decisions, i fomentar al màxim els espais de trobada i de debat.  
  
L'article 4 de la Llei 15/2017 assenyala que, a més dels drets reconeguts en altres normes a les persones joves, com a grup demogràfic amb necessitats específiques, se'ls reconeix el dret a l'oci i al benestar, entre altres.  
Entre les funcions atribuïdes a l'Institut Valencià de la Joventut (IVAJ), l'article 7 de l'esmentada llei anomena les de potenciar l'exercici d'activitats d'oci educatiu i facilitar l'accés a tots els col·lectius.  
  
L'article 47 de la Llei 15/2017, de 10 de novembre, de la Generalitat, de polítiques integrals de joventut, recull que l'IVAJ potenciarà programes destinats a promoure i facilitar l'accés de la població juvenil a serveis i productes de caràcter cultural, esportiu, recreatiu, de consum, transport i semblants, amb la intermediació i, si és el cas, la concessió de determinats avantatges econòmics mitjançant l'expedició del Carnet Jove.  
El títol II del Decret 86/2015, de 5 de juny, del Consell, estableix les normes relatives a les activitats de temps lliure infantil i juvenil, i el títol V, en concret els articles 61 i 63, detalla quins són els fins dels albergs i els campaments juvenils, respectivament. Entre les finalitats dels albergs i dels campaments juvenils, figura la de facilitar a la gent jove la pràctica d'activitats de caràcter cultural i recreatiu en aquestes instal·lacions.  
En virtut d'això i fent ús de les facultats que l'article 11 de la Llei 15/2017, de 10 de novembre, de la Generalitat, de polítiques integrals de joventut, confereix al director general de l'Institut Valencià de la Joventut, resolc:  
  
Fer pública la convocatòria del programa «Campaments d'estiu 2023», dirigida a joves d'entre 12 i 17 anys, dins de la campanya «Viu l'estiu», d'acord amb les bases de l'annex I, i els models que s'inclouen com a annexos II, III, IV, V i VI, a aquesta resolució.  
  
  
Contra aquesta resolució, que posa fi a la via administrativa, podrà interposar-se potestativament un recurs de reposició davant del mateix òrgan que la va dictar, en el termini d'un mes comptat a partir de l'endemà de ser publicada en el Diari Oficial de la Generalitat Valenciana (DOGV), o bé, directament, un recurs contenciós administratiu davant del jutjat contenciós administratiu competent, en el termini de dos mesos comptats a partir de l'endemà de ser publicada en el DOGV. Tot això d'acord amb el que preveuen els articles 123 i 124 de la Llei 39/2015, d'1 d'octubre, del procediment administratiu comú, i els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, i sense perjudici que les persones interessades puguen interposar qualsevol altre recurs que consideren oportú.  
  
València, 24 de maig de 2023.- El director general de l'Institut Valencià de la Joventut: Jesús Martí Nadal.  
  
  
ANNEX I  
Bases de la convocatòria del programa «Campaments d'estiu 2023», dins de la campanya «Viu l'estiu»  
  
1. Objecte de la convocatòria  
El programa «Campaments d'estiu per a joves 2023», dins de la campanya «Viu l'estiu», dirigit a joves d'entre 12 i 17 anys, ofereix places en activitats d'oci educatiu i inclusiu que es realitzen en albergs de la Comunitat Valenciana i altres comunitats autònomes, a les quals poden tindre accés totes les persones joves, amb la finalitat de promoure la participació i l'intercanvi d'experiències, així com fomentar al màxim els espais de trobada i de debat intercanviant experiències amb altres persones joves, promovent la igualtat i el seu compromís amb la societat.  
  
2. Places oferides  
La relació de campaments, amb el nombre de places i preus, figura en l'annex II.  
  
3. Serveis que s'ofereixen  
3.1. Un programa d'activitats de multiaventura, temps lliure, activitats d'oci educatiu, formatiu i convivencial, alguns projectes inclouen activitats nàutiques. La duració de cada campament serà de 10 dies.  
  
3.2. Allotjament en albergs juvenils de la Comunitat Valenciana o d'altres comunitats autònomes.  
3.3. Alimentació en règim de pensió completa, que inclou desdejuni, dinar, berenar i sopar.  
3.4. Equip de monitors especialitzat en animació sociocultural, en activitats nàutiques i de multiaventura.  
3.5. Material necessari per a l'exercici de l'activitat.  
3.6. Assegurança de responsabilitat civil i d'accidents.  
3.7. En les activitats en altres comunitats autònomes s'inclou el transport des de València, Alacant o Castelló fins a l'alberg on s'allotgen. En les activitats que es realitzen a la Comunitat Valenciana, la persona participant arribarà pel seu compte.  
  
4. Participants i requisits  
Podran participar en aquesta convocatòria les persones joves que reunisquen els requisits següents:  
4.1. Ser residents a la Comunitat Valenciana.  
4.2. Que el primer dia de l'activitat tinguen l'edat mínima i que no superen l'edat màxima que, per a cada activitat, es detalla en l'annex II.  
  
4.3. Ser titulars d'un carnet jove vigent o tindre menys de 14 anys.  
  
  
5. Inscripcions i pagament  
5.1. Les inscripcions es realitzaran preferentment en línia a través de l'enllaç que es publicarà en la pàgina web de l'IVAJ,   
https://ocieducatiu.info/intercanvis2023,   
emplenant el formulari.  
5.2. L'adjudicació de la plaça es farà per ordre d'accés a l'enllaç, juntament amb el pagament de la plaça reservada, tenint en compte les bonificacions a les quals puga tindre dret la persona interessada. Les bonificacions no són acumulables.  
5.3. Només es podrà adjudicar una plaça per persona. No obstant això, en el cas que queden places vacants fins a 15 dies naturals abans de l'inici de l'activitat, es podrà sol·licitar una altra plaça.  
5.4. Per a poder realitzar la inscripció en línia es requereix verificar la informació d'identificació i residència, per la qual cosa és necessari autoritzar la consulta.  
5.5. Quan la persona interessada opte per fer la inscripció de manera presencial podrà fer-ho en les seus de l'IVAJ, a València, C/ de l'Hospital, 11; a Alacant, rambla de Méndez Núñez, 41, i a Castelló de la Plana, C/ dels Orfebres Santalínea 2, on seran assistits per un empleat o empleada públics, d'acord amb el que preveu l'article 12.2 de la Llei 39/2015, d'1 d'octubre, del procediment administratiu comú de les administracions públiques.  
5.6. El pagament de la quota es realitzarà en la mateixa pàgina web de l'IVAJ, a través del sistema TPV.  
  
6. Formalització de la inscripció i documentació  
6.1. La formalització de la plaça es realitzarà mitjançant la presentació de la documentació requerida.  
6.2. Podran formalitzar la plaça fins a 48 hores després de la inscripció.  
6.3. Una vegada realitzat el pagament hauran de presentar a través del registre telemàtic  
  
https://www.tramita.gva.es/ctt-att-atr/asistente/iniciarTramite.html'tramite=DGM\_GEN&version=3&login=c&idioma=va&idCatGuc=PR&idProcGuc=19499   
  
la documentació requerida:  
a) La inscripció en campaments d'estiu, emplenada i signada per la persona (pare/mare, tutor/a) que tinga la guarda o custòdia de cada participant, segons l'annex III.  
  
b) Fitxa mèdica, emplenada i signada per la persona (pare/mare, tutor/a) que tinga la guarda o custòdia de cada participant, segons l'annex IV.  
c) Qualsevol altra documentació que se sol·licite en la fitxa d'activitats.  
  
7. Termini d'inscripció  
7.1. Les persones interessades podran realitzar la reserva de l'activitat a partir de les 9.00 h de l'1 de juny de 2023, a través de l'enllaç que es publicarà en la següent pàgina https://ocieducatiu.info/intercanvis2023.  
7.2. El termini estarà obert fins que queden places vacants.  
  
8. Esmenes  
Les persones interessades hauran d'emplenar degudament tots els apartats. Si no es realitza adequadament la formalització de la inscripció, es requerirà les persones interessades perquè en el termini de 10 dies comptats a partir del moment de la notificació, esmenen o completen la documentació corresponent mitjançant el procediment telemàtic de l'IVAJ   
https://www.tramita.gva.es/ctt-att-atr/asistente/iniciarTramite.html'tramite=DGM\_GEN&version=3&login=c&idioma=va&idCatGuc=PR&idProcGuc=19513.  
  
En cas contrari, es considerarà que han desistit de la seua sol·licitud, després de la resolució prèvia que es dictarà en els termes que preveu l'article 21 de la Llei 39/2015, d'1 d'octubre, del procediment administratiu comú de les administracions públiques.  
  
9. Llista d'espera  
Una vegada esgotades les places s'habilitarà una llista d'espera, a través d'un enllaç disponible en la pàgina web de l'IVAJ,  
 https://ocieducatiu.info/intercanvis2023,   
  
perquè tota aquella persona interessada es puga registrar.  
Les vacants s'adjudicaran per rigorós ordre de registre de data i hora.  
  
10. Tarifes i bonificacions  
10.1. Les tarifes estan indicades en la relació d'activitats de l'annex II.  
10.2. Sobre aquestes tarifes, s'aplicaran els següents descomptes o bonificacions, que no seran acumulables:  
a) Per ser titular d'un carnet de família nombrosa de categoria general, un 20 %.  
b) Per ser titular d'un carnet de família nombrosa de categoria especial, un 50 %.  
c) Per ser titular d'un carnet de família monoparental de categoria general, un 20 %.  
d) Per ser titular d'un carnet de família monoparental de categoria especial, un 50 %.  
e) Per ser una família d'acolliment, un 20 %.  
f) Per ser persona amb discapacitat, un 20 %.  
g) Per ser víctimes de violència de gènere, un 50 %.  
h) Per ser víctimes de terrorisme, un 50 %.  
10.3. Les persones que sol·liciten alguna bonificació prevista en l'apartat 10.2 hauran d'assenyalar la seua condició socioeconòmica en el formulari sol·licitud d'inscripció en campaments d'estiu (annex III).  
  
10.4. Per a acreditar les condicions indicades en les lletres a, b, c, d, f, i h de l'apartat 10.2 podran autoritzar l'IVAJ a consultar les dades.  
  
10.5. Per a acreditar la condició indicada en les lletres e i g de l'apartat 10.2 podran fer-ho mitjançant qualsevol dels mitjans de prova previstos en la normativa autonòmica.  
10.6. En el cas que, realitzades les consultes, o a la vista de la documentació presentada, no quedarà acreditada la condició per a beneficiar-se d'algun dels descomptes o bonificacions anteriors, haurà de realitzar el pagament complementari corresponent.  
  
11. Renúncies i terminis  
11.1. Renúncies  
a) La renúncia de la plaça no implicarà la devolució de la quota abonada, excepte els casos que preveu la base 11.2.b, i es farà sempre per escrit, utilitzant els models de renúncia i sol·licitud de devolució d'ingressos dels annexos V i VI.  
b) El mitjà per a tramitar la renúncia serà preferentment la via telemàtica, a través de l'enllaç   
  
https://www.tramita.gva.es/ctt-att-atr/asistente/iniciarTramite.html'tramite=DGM\_GEN&version=3&login=c&idioma=va&idCatGuc=PR&idProcGuc=25143,   
o a través dels registres de les seus de l'IVAJ a Alacant, rambla de Méndez Núñez, 41, 03996 Alacant; a Castelló, carrer dels Orfebres Santalínea, 2, 12189 - Castelló de la Plana, i a València, carrer de l'Hospital, 11, 46528 València, o en qualsevol dels llocs que estableix l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
11.2. Terminis i penalitzacions  
a) En el cas que un participant no es presente en el lloc d'eixida o en l'alberg a l'hora prevista, sense haver sol·licitat prèviament l'anul·lació, no tindrà cap dret a la devolució de la quota abonada, excepte els casos de força major degudament justificats, que s'indiquen a continuació.  
  
b) L'IVAJ procedirà a la devolució del 80 % de la quota quan, per causa sobrevinguda posterior a la formalització de l'adjudicació i no imputable a la persona interessada, no utilitze el servei i s'acredite mitjançant document fefaent. A aquest efecte es consideraran o s'assimilaran a causa no imputable a la persona interessada els supòsits següents:  
  
• Malaltia que li impedisca l'assistència a l'activitat, justificada mitjançant un certificat mèdic oficial, degudament emplenat i signat, o un informe hospitalari  
• Malaltia o mort d'un familiar de fins al segon grau de consanguinitat o afinitat, justificada mitjançant un certificat mèdic oficial degudament emplenat i signat  
• Altres causes de força major, degudament justificades  
11.3. Queden excloses de la possibilitat de devolució:  
a) Les raons que s'al·ludisquen a conseqüència dels rendiments acadèmics de les persones participants  
b) La realització de qualsevol activitat relativa al curs acadèmic  
c) El gaudi de beques  
11.4. En el cas de suspensió d'alguna activitat, l'IVAJ oferirà a les persones participants una plaça en una altra activitat similar o la devolució íntegra de la quota. La sol·licitud de devolució es farà sempre per escrit, utilitzant el model de l'annex VI.  
  
12. Possibilitat de variació del programa  
L'IVAJ es reserva el dret de modificar el programa i d'adaptar-lo a la demanda o a l'interés públic.  
  
13. Acceptació de les bases  
La participació en la present convocatòria implica l'acceptació de les bases que la regulen.